**КОНКУРС ЗА ИЗЛАГАЊЕ У ИЗЛОЖБЕНОМ САЛОНУ**

**КУЛТУРНОГ ЦЕНТРА ЗРЕЊАНИНА ЗА 2025. ГОДИНУ**

 Културни центар Зрењанина расписује конкурс за самосталне и групне изложбе за излагачку 2025. годину. Право учешћа на конкурсу имају сви **академски** ликовни, примењени и мултимедијални уметници, групе и удружења уметника. **Конкурс је отворен до 8. новембра. 2024. године.**

При предлагању изложбе за поставку, **имати на уму ограниченост изложбеног простора,** чије су димензије зидова 9 х 9,65 х 7,65 метара, висине 2,80 метара. Радови који се каче директно на зид не могу бити тежи од 3 кг, због ограничене носивости зида. Такође, постоји могућност поставке радова на шине које се налазе на плафону 9,65 метара х 3 ком. Наша установа не опрема изложбе.

 **Материјал за пријаву на конкурс треба да садржи следеће ставке, послате на следећи начин:**

1. попуњен образац Пријаве на Конкурс (на сајту КЦЗР-а);
2. **највише** пет **јасно именованих** фотографија радова који се предлажу за изложбу, у **JPEG** формату, са назначеним називом, димензијама, техником и годином настанка;
3. рецензију/уметничку критику изложбе **u *Word* формату**;
4. по могућности, каталог у електронском облику и највише три фотографије са претходне поставке изложбе, уколико постоје;[[1]](#footnote-2)
5. пријаву, фотографије, рецензију и опционално материјал из ставке 4, **слати у прилогу једног мејла.**
6. У ставци Напомена, у обрасцу Пријаве, додати све евентуалне сугестије о осетљивости радова, специјалног начина поступања, поставке, паковања и слично, као и друге напомене које сматрате битним, а не налазе се у обрасцу Пријаве.

 **Конкурсни материјал се може доставити, уз наслов – Пријава на конкурс + име и презиме, искључиво на електронску адресу:** sandra.banjanin@gmail.com

 Непотпун конкурсни материјал неће бити разматран. Уколико Ваша изложба буде одабрана за поставку, материјал послат на Конкурс ће бити коришћен за израду штампаног материјала, електронских решења за промоцију и за медијске најаве изложбе. Слањем траженог материјала на Конкурс, пристајете на организационе и друге услове наведене у њему, као и наведену употребу послатих података и фотографија. Културни центар Зрењанина не одговара за тачност података и власништво над ауторским правима из материјала приспелог на Конкурс.

 Културни центар Зрењанина се обавезује да: **организује отварање; регулише путне трошкове излагача у складу са удаљеношћу и врстом превоза; организује техничку поставку изложбе; медијску промоцију и штампа пропратни материјал у складу са могућностима**. Такође, у могућности смо да сносимо трошкове слања радова за поставку поштом, уколико је то изводљиво. КЦЗР не одговара за евентуална оштећења радова настала у транспорту поштом. За додатне информације позвати: 0648116460 (Сандра Бањанин).

 О одабиру изложби за поставку одлучује Уметнички савет Изложбеног салона Културног центра Зрењанина. Сви пријављени аутори ће бити обавештени о резултатима конкурса путем електронске поште најкасније до половине децембра 2024. године.

––

Горан Маринковић ЗРЕЊАНИН

ДИРЕКТОР 16. 10. 2024.

1. Није обавезујуће [↑](#footnote-ref-2)